ಪೋಷಕರು ಮಕ್ಕಳನ್ನು ಆಸ್ತಿಯಾಗಿ ಬೆಳೆಸಿ: ಸಚಿವ ಜೆ.ಸಿ.ಮಾಧುಸ್ವಾಮಿ ಅಜ್ಜಂಪುರ: ಪೋಷಕರು, ಮಕ್ಕಳ ಆಸಕ್ತಿಗೆ ಅನುಗುಣವಾದ ಶಿಕ್ಷಣ ಪ್ರೋತ್ಸಾಹಿಸಬೇಕು ಎಂದು ಕಾನೂನು ಮತ್ತು ಸಂಸದೀಯ ಹಾಗೂ ಸಣ್ಣ ನೀರಾವರಿ ಸಚಿವ ಜೆ.ಸಿ.ಮಾಧುಸ್ವಾಮಿ ಮನವಿ ಮಾಡಿದರು. ಪಟ್ಟಣದ ಸಿದ್ದರಾಮೇಶ್ವರ ಸಮುದಾಯ ಭವನದಲ್ಲಿ ನೊಳಂಬ ಲಿಂಗಾಯತ ಸಂಘ, ಗುರು ಸಿದ್ದರಾಮೇಶ್ವರ ಸಮುದಾಯ ಭವನ ಸಮಿತಿ ಮತ್ತು ಲಿಂಗೈಕ್ಯ ಜಿ.ಎಸ್.ಸಿದ್ದರಾಮಪ್ಪ, ಜೆ.ಸಿ. ಮುರುಗೇಂದ್ರಪ್ಪ ಸ್ಮರಣಾರ್ಥ ನಡೆದ ಪ್ರತಿಭಾ ಪುರಸ್ಕಾರ ಕಾರ್ಯಕ್ರಮದಲ್ಲಿ ಅವರು ಮಾತನಾಡಿದರು. ಮಕ್ಕಳಿಗೆ ಪ್ರೀತಿಯ ಕೊರತೆಯಾಗದಂತೆ ನೋಡಿಕೊಳ್ಳಬೇಕು. ನೈಜ ಸ್ಥಿತಿಗತಿ ಮತ್ತು ವಾಸ್ತವಿಕ ಬದುಕಿನ ಅರಿವು ಮೂಡಿಸಿ. ಅವರ ಸಾಮರ್ಥ್ಯವನ್ನು ಪ್ರೋತ್ಸಾಹಿಸಬೇಕು. ಮಕ್ಕಳಿಗೆ ಆಸ್ತಿ ಮಾಡುವ ಬದಲಿಗೆ, ಅವರನ್ನೇ ಆಸ್ತಿಯಾಗಿ ಬೆಳೆಸಬೇಕು ಎಂದು ಸಲಹೆ ನೀಡಿದರು. ವಿದ್ಯಾರ್ಥಿಗಳು ಜ್ಞಾನದ ಮೂಲ ಹುಡುಕಬೇಕು. ಎಲ್ಲಾ ಕಡೆಯಿಂದ ಬರುವ ಜ್ಞಾನವನ್ನು ಸ್ವೀಕರಿಸಬೇಕು. ಕಲಿಕೆಯತ್ತ ಮನಸ್ಸನ್ನು ಕೇಂದ್ರೀಕರಿಸಬೇಕು. ಅರ್ಥ ಮಾಡಿಕೊಂಡು ಒದಬೇಕು. ಸಾಧಿಸುವವರೆಗೂ ಮುನ್ನೆಡೆಯಬೇಕು ಎಂದು ಸಲಹೆ ನೀಡಿದರು. ಜಿಲ್ಲೆಯ ನೀರಾವರಿ ಯೋಜನೆಗೆ ಸಹಕಾರ ನೀಡಿದ್ದೇನೆ. ಅಗತ್ಯ ಅನುದಾನ ಮಂಜೂರು ಮಾಡಿದ್ದೇನೆ. ಭದ್ರಾ ಮೇಲ್ದಂಡೆ ಯೋಜನೆಯಡಿ ಕೆರೆಗಳಿಗೆ ನೀರು ಹರಿಸಲು ಅಗತ್ಯ ಕ್ರಮಕೈಗೊಂಡಿದ್ದೇನೆ ಎಂದರು. ಮಾಜಿ ಶಾಸಕ ಎಸ್.ಎಂ. ನಾಗರಾಜ್, ತರೀಕೆರೆಯಲ್ಲಿ ನಡೆದಿದ್ದ ಸಿದ್ದರಾಮ ಜಯಂತ್ಯುತ್ಸವದಲ್ಲಿ ಉಳಿದಿದ್ದ 3.5 ಲಕ್ಷದಲ್ಲಿ ಜಮೀನು ಖರೀದಿಸಿ, 2 ಕೋಟಿ ವೆಚ್ಚದಲ್ಲಿ ಸಮುದಾಯ ಭವನ ನಿರ್ಮಿಸಲಾಯಿತು. ಇದು ಸಮಾಜದ ಆಸ್ತಿಯಾಗಿದೆ ಎಂಬುದು ಹೆಗ್ಗಳಿಕೆಯ ವಿಷಯ ಎಂದರು. ಉಡುಪಿ ಆದರ್ಶ ಆಸ್ಪತ್ರೆ ಮುಖ್ಯಸ್ಥ ಡಾ.ಚಂದ್ರಶೇಖರ್, ಮಕ್ಕಳು ದುಶ್ಚಟದಿಂದ ದೂರವಿರಬೇಕು. ಗುರಿ ಇರಿಸಿಕೊಳ್ಳಬೇಕು. ಸಾಧಿಸಲು ಶ್ರಮವಹಿಸಬೇಕು. ಅದಕ್ಕೆ ಪೋಷಕರು, ಶಿಕ್ಷಕರು ಸರಿಯಾದ ಮಾರ್ಗದರ್ಶನ ನೀಡಬೇಕು ಎಂದರು. ನೊಳಂಬ ಲಿಂಗಾಯತ ಸಂಘ ರಾಜ್ಯ ಅಧ್ಯಕ್ಷ ಎಸ್.ಆರ್. ಪಾಟೀಲ್, ಶಾಸಕ ಲಿಂಗೇಶ್, ಸಮಾಜ ಸೇವಕ ಗೋಪಿಕೃಷ್ಣ, ಜಿಲ್ಲಾ ಪಂಚಾಯಿತಿ ಮಾಜಿ ಅಧ್ಯಕ್ಷ ಧ್ರುಕುಮಾರ್, ಮಾಜಿ ಸದಸ್ಯ ಎಂ.ಕೃಷ್ಣಮೂರ್ತಿ, ಆದರ್ಶ ಕೆಮಿಕಲ್ಸ್ನ ಓಂಕಾರಮೂರ್ತಿ, ಎಂ.ಸಿ.ಶಿವಾನಂದ ಸ್ವಾಮಿ, ವಕೀಲ ಮಲ್ಲೇಗೌಡ ಮಾತನಾಡಿದರು. ಎಸ್ಸೆಸ್ಸೆಲ್ಸಿ ಮತ್ತು ಪಿಯುಸಿಯಲ್ಲಿ ಅಧಿಕ ಅಂಕ ಗಳಿಸಿದ ನಪಳಂಬ ಸಮಾಜದ ಜಿಲ್ಲೆಯ ಪ್ರತಿಭಾನ್ವಿತ ವಿದ್ಯಾರ್ಥಿಗಳಿಗೆ ನಗದು ಬಹುಮಾನ ನೀಡಿ, ಸನ್ಮಾನಿಸಲಾಯಿತು. ಸ್ವಾತಂತ್ರ್ಯ ಹೋರಾಟಗಾರ ಏಕೋರಾಮಸ್ವಾಮಿ, ನೊಳಂಬ ಲಿಂಗಾಯತ ಸಂಘದ ಚಂದ್ರಶೇಖರ್, ಶಶಿಧರ್, ರುದ್ರಪ್ಪ, ಲೋಹಿತ್, ಕುಬೇರಪ್ಪ, ಬಸಪ್ಪ, ಎ.ಜಿ. ಆನಂದ್ ಕುಮಾರ್, ಸಿದ್ರಾಮಪ್ಪ, ಚನ್ನವೀರಪ್ಪ, ಒಂಕಾರಪ್ಪ, ಬಿ.ರಾಜಪ್ಪ, ಉಪಸಮಿತಿ ಅಧ್ಯಕ್ಷ ಎಲ್.ಎಸ್. ಬಸಪ್ಪ, ಎಂ.ಎಚ್.ಸಿದ್ರಾಮಪ್ಪ, ಎಲ್.ಎಸ್. ಹನುಮಂತಪ್ಪ, ಎಚ್.ಸಿದ್ರಾಮಪ್ಪ ಇದ್ದರು.